KOMISSION TÄYTÄNTÖÖNPANOASETUS (EU) 2019/1714,

annettu 30 päivänä syyskuuta 2019,

asetusten (EY) N:o 136/2004 ja (EY) N:o 282/2004 muuttamisesta tuotteita ja eläimiä koskevan yhteisen eläinlääkinnällisen tuloasiakirjan mallin osalta ja asetuksen (EY) N:o 669/2009 muuttamisesta tiettyjä muita kuin eläinperäisiä rehuja ja elintarvikkeita koskevan yhteisen tuloasiakirjan mallin osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kolmansista maista yhteisöön tuotavien eläinten eläinlääkintätarkastusten järjestämistä koskevista periaatteista ja direktiivien 89/662/ETY, 90/425/ETY ja 90/675/ETY muuttamisesta 15 päivänä heinäkuuta 1991 annetun neuvoston direktiivin 91/496/ETY (1) ja erityisesti sen 3 artiklan 2 kohdan ja 7 artiklan 2 kohdan,

ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY (2) ja erityisesti sen 3 artiklan 5 kohdan, 4 artiklan 5 kohdan ja 5 artiklan 4 kohdan,

ottaa huomioon rehu- ja elintarvikelainsäädännön sekä eläinten terveyttä ja hyvinvointia koskevien sääntöjen mukaisuuden varmistamiseksi suoritetusta virallisesta valvonnasta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 882/2004 (3) ja erityisesti sen 15 artiklan 5 kohdan,

ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002 (4) ja erityisesti sen 53 artiklan 1 kohdan,

sekä katsoo seuraavaa:

(1) Komission asetuksessa (EY) N:o 136/2004 (5) vahvistetaan kolmansista maista unioniin tulevien tuotteiden eläinlääkinnälliset tarkastusmenettelyt rajatarkastusasemilla direktiivin 97/78/EY mukaisesti. Kyseisen asetuksen liitteessä III vahvistetaan sellaisen yhteisen eläinlääkinnällisen tuloasiakirjan (CVED-todistus) malli, joka lastauksesta vastaavan henkilön on täytettävä ja toimitettava ilmoittaakseen tuotteiden saapumisesta rajatarkastusaseman eläinlääkintähenkilöstölle ja joka on täytettävä rajatarkastusaseman virkaeläinlääkärin vastuulla sen vahvistamiseksi, että eläinlääkinnälliset tarkastukset on tehty.

(2) Komission asetuksessa (EY) N:o 282/2004 (6) vahvistetaan kolmansista maista unioniin tulevien eläinten ilmoittamista ja eläinlääkärintarkastuksia rajatarkastusasemilla koskeviin menettelyihin liittyvät säännöt direktiivin 91/496/ETY mukaisesti. Kyseisen asetuksen liitteessä I vahvistetaan sellaisen yhteisen eläinlääkinnällisen tuloasiakirjan (CVED-todistus, eläimet) malli, joka lastauksesta vastuussa olevan tahon on täytettävä ja toimitettava ilmoittaakseen eläinten saapumisesta rajatarkastusaseman tarkastushenkilöstölle ja joka on täytettävä rajatarkastusaseman virkaeläinlääkärin vastuulla sen vahvistamiseksi, että eläinlääkärintarkastukset on tehty.

(3) Komission asetuksessa (EY) N:o 669/2009 (7) säädetään tehostettua virallista valvontaa koskevista säännöistä, joita sovelletaan tietyistä kolmansista maista tapahtuvassa tiettyjen muiden kuin eläinperäisten rehujen ja elintarvikkeiden tuonnissa nimetyissä unionin saapumispaikoissa asetuksen (EY) N:o 882/2004 mukaisesti. Asetuksen (EY) N:o 669/2009 liitteessä II esitetään sellaisen yhteisen tuloasiakirjan (CED) malli, joka rehu- ja elintarvikealan toimijoiden on täytettävä ja toimitettava ilmoittaakseen erän saapumisesta nimetyn saapumispaikan toimivaltaiselle viranomaiselle tai komission täytäntöönpanoasetuksessa (EY) N:o 884/2014 (8) tarkoitetun tiettyjä rehuja ja elintarvikkeita varten nimetyn tuontipaikan toimivaltaiselle viranomaiselle ja jonka viranomainen täyttää virallisen valvonnan loppuunsaattamisen vahvistamiseksi.

(4) Verkkopohjainen Traces-järjestelmä perustettiin komission päätöksellä 2004/292/EY (9) toimijoiden ja toimivaltaisten viranomaisten työskentelyn sujuvoittamiseksi ja tullin ja eläinlääkintäviranomaisten välisen automaattisen tietojenvaihdon mahdollistamiseksi. Päätöksessä 2004/292/EY edellytetään myös, että jäsenvaltiot käyttävät Traces-järjestelmää tuotteita ja eläimiä koskevien CVED-todistusten täyttämiseksi ja toimittamiseksi. Toimijoiden ja toimivaltaisten viranomaisten on vuodesta 2011 lähtien ollut mahdollista täyttää ja toimittaa myös CED-todistuksia Traces-järjestelmässä, ja jäsenvaltiot käyttävät sitä tähän tarkoitukseen vapaaehtoisesti.

(5) Euroopan parlamentin ja neuvoston asetuksessa (EU) 2017/625 (10) edellytetään, että komissio perustaa yhteistyössä jäsenvaltioiden kanssa virallisen valvonnan sähköisen tiedonhallintajärjestelmän (IMSOC) ja hallinnoi sitä, jotta virallista valvontaa koskevia tietoja ja asiakirjoja voidaan hallinnoida, käsitellä ja vaihtaa ilman eri toimenpiteitä. IMSOC:n tarkoituksena on integroida ja parantaa tarvittaessa komission hallinnoimia tietojärjestelmiä, Traces mukaan luettuna, ja luoda asianmukaiset yhteydet näiden järjestelmien ja jäsenvaltioiden olemassa olevien kansallisten järjestelmien välille. Kyseisellä asetuksella kumotaan ja korvataan 14 päivästä joulukuuta 2019 alkaen direktiivit 91/496/ETY ja 97/78/EY ja asetus (EY) N:o 882/2004.

(6) Asetuksessa (EU) 2017/625 säädetään, että lähetyksestä vastaavien toimijoiden on käytettävä kunkin kyseisen asetuksen 47 artiklan 1 kohdassa tarkoitetun eläinten ja tavaroiden luokan lähetyksessä yhteistä terveyttä koskevaa tuloasiakirjaa ilmoittaakseen etukäteen rajatarkastusaseman viranomaisille lähetyksen saapumisesta ja että rajatarkastusaseman viranomaisten on käytettävä tätä asiakirjaa virallisen valvonnan tulosten ja sen pohjalta tehdyn mahdollisen päätöksen kirjaamiseksi. Yhteiset terveyttä koskevat tuloasiakirjat korvaavat näin ollen CVED-todistukset ja CED-todistukset 14 päivästä joulukuuta 2019 alkaen.

(7) Asetuksessa (EU) 2017/625 säädetään myös, että IMSOC:n on mahdollistettava yhteisen terveyttä koskevan tuloasiakirjan tuottaminen, käsittely ja siirtäminen, ja valtuutetaan komissio vahvistamaan säännöt, joissa vahvistetaan yhteisen terveyttä koskevan tuloasiakirjan muoto ja sen esittämistä ja käyttöä koskevat ohjeet asiaankuuluvat kansainväliset standardit huomioon ottaen, sekä sähköisten allekirjoitusten käyttöä koskevat säännöt.

(8) Jotta hallinnollisia menettelyjä voitaisiin edelleen helpottaa ja nopeuttaa toimijoiden ja toimivaltaisten viranomaisten kannalta, komissio on kehittänyt Traces-järjestelmästä uuden version, jonka ansiosta koko yhteisen terveyttä koskevan tuloasiakirjan tuotantoprosessi voidaan hoitaa sähköisesti 14 päivästä joulukuuta 2019 alkaen. Siinä käytetään paperitonta kauppaa koskevia kansainvälisiä standardeja, Euroopan parlamentin ja neuvoston asetuksessa (EU) N:o 910/2014 (11) esitettyjä, hyväksyttyjä sähköisiä allekirjoituksia, leimoja ja aikaleimoja koskevia standardeja sekä komission täytäntöönpanopäätöksen (EU) 2015/1506 (12) liitteessä vahvistettuja kehittyneitä sähköisiä allekirjoituksia ja leimoja koskevia teknisiä eritelmiä.

(9) CVED-todistusten ja CED-todistusten täyttämiseen ja toimittamiseen käytetty Traces-järjestelmän nykyinen versio poistetaan käytöstä 14 päivästä joulukuuta 2019 alkaen ja kyseisestä päivämäärästä alkaen toimijoiden ja toimivaltaisten viranomaisten on täytettävä ja toimitettava yhteiset terveyttä koskevat tuloasiakirjat Traces-järjestelmän uutta versiota käyttäen.

(10) Jotta siirtyminen Traces-järjestelmän uuden version käyttöön sujuisi jouhevasti, toimijoille ja toimivaltaisille viranomaisille olisi 13 päivään joulukuuta 2019 asti tarjottava mahdollisuus käyttää joko Traces-järjestelmän nykyistä tai uutta versiota CVED-todistuksen ja CED-todistuksen täyttämiseen ja toimittamiseen. Tätä varten tässä asetuksessa olisi vahvistettava sellaisen eläimiä ja tuotteita koskevan CVED-todistuksen malli ja sellaisen tiettyjä muita kuin eläinperäisiä rehuja ja elintarvikkeita koskevan CED-todistuksen malli, jotka ovat yhteensopivat Traces-järjestelmän uuden version kanssa.

(11) Asetuksissa (EY) N:o 136/2004 ja (EY) N:o 282/2004 säädetään, että CVED-todistuksen laatiminen, käyttö, siirtäminen ja säilyttäminen voi tapahtua sähköisesti toimivaltaisen viranomaisen harkinnan mukaan. Lisäksi asetuksessa (EY) N:o 882/2004 säädetään, että komissio voi hyväksyä vaatimuksia sellaisten periaatteiden osalta, joita on noudatettava luotettavien todistusten, sähköiset todistukset mukaan luettuina, varmistamiseksi. Jotta voidaan virtaviivaistaa CVED-todistusten ja CED-todistusten täyttäminen ja toimittaminen Traces-järjestelmän uudessa versiossa, tässä asetuksessa olisi vahvistettava turvavaatimukset, jotka on täytettävä käytettäessä sähköisiä CVED-todistuksia ja CED-todistuksia tässä järjestelmässä.

(12) Tämän vuoksi asetuksissa (EY) N:o 136/2004 ja (EY) N:o 282/2004 on aiheellista muuttaa tuotteiden ja eläinten saapumisilmoitusta koskevia säännöksiä, jotta mahdollistetaan kahden CVED-todistusta koskevan eri mallin käyttö, ja vahvistaa sähköisen CVED-todistuksen täyttämistä koskevat vaatimukset. Lisäksi kyseisiin asetuksiin olisi lisättävä liite, jossa esitetään Traces-järjestelmän uudessa versiossa käytettävän tuotteita ja eläimiä koskevan CVED-todistuksen malli.

(13) Samaten on aiheellista mukauttaa asetuksessa (EY) N:o 669/2009 olevaa yhteisen tuloasiakirjan (CED) määritelmää, jotta mahdollistetaan kahden CED-todistusta koskevan eri mallin käyttö, vahvistaa sähköisen CED-todistuksen täyttämistä koskevat vaatimukset ja lisätä kyseiseen asetukseen liite, jossa esitetään Traces-järjestelmän uudessa versiossa käytettävän CED-todistuksen malli.

(14) Johdonmukaisuuden vuoksi päivämäärän, johon asti tätä asetusta olisi sovellettava, olisi vastattava sitä päivämäärää, jona direktiivejä 91/496/ETY ja 97/78/EY ja asetusta (EY) N:o 882/2004 lakataan soveltamasta.

(15) Sen vuoksi asetuksia (EY) N:o 136/2004, (EY) N:o 282/2004 ja (EY) N:o 669/2009 olisi muutettava.

(16) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Asetuksen (EY) N:o 136/2004 muuttaminen Muutetaan asetus (EY) N:o 136/2004 seuraavasti: 1) Korvataan 2 artiklan 1 kohta seuraavasti: ”1. Jo ennen erän fyysistä saapumista yhteisön alueelle lastauksesta vastaavan henkilön on ilmoitettava joko liitteessä III tai liitteessä VI olevassa 2 osassa olevan yhteisen eläinlääkinnällisen tuloasiakirjan (CVED-todistuksen) mallin mukaisesti laaditulla asiakirjalla tuotteiden saapumisesta sen rajatarkastusaseman eläinlääkintähenkilöstölle, johon tuotteet on määrä toimittaa.”; 2) Lisätään 10 a artikla seuraavasti: ”10 a artikla Sähköisen CVED-todistuksen täyttämistä koskevat vaatimukset 1. Kun käytetään sähköistä CVED-todistusta, se on täytettävä Traces-järjestelmässä ja sen on täytettävä kaikki seuraavat vaatimukset: a) se on liitteessä VI olevassa 2 osassa esitetyn mallin mukainen; b) se on allekirjoitettava lastauksesta vastaavan toimijan sähköisellä allekirjoituksella; c) se on allekirjoitettava rajatarkastusaseman virkaeläinlääkärin tai muun hänen valvonnassaan toimivan virkaeläinlääkärin kehittyneellä tai hyväksytyllä sähköisellä allekirjoituksella; d) siinä on todistuksen antavan toimivaltaisen viranomaisen, johon rajatarkastusaseman virkaeläinlääkäri tai hänen valvonnassaan toimiva muu virkaeläinlääkäri kuuluu, kehittynyt tai hyväksytty sähköinen leima; e) se on leimattava Traces-järjestelmässä kehittyneellä tai hyväksytyllä sähköisellä leimalla. 2. Jokainen 1 kohdassa tarkoitettu toiminto on aikaleimattava hyväksytyllä sähköisellä aikaleimalla.”; 3) Lisätään uusi liite VI tämän asetuksen liitteen I mukaisesti.

2 artikla Asetuksen (EY) N:o 282/2004 muuttaminen Muutetaan asetus (EY) N:o 282/2004 seuraavasti: 1) Korvataan 1 artiklan 1 kohta seuraavasti: ”1. ”Kun yhteisöön tuodaan kolmannesta maasta direktiivissä 91/496/ETY tarkoitettuja eläimiä, direktiivin 97/78/EY 2 artiklan 2 kohdan e alakohdan määritelmän mukaisen lastauksesta vastuussa olevan tahon on ilmoitettava eläimen tai eläinten suunnitellusta saapumisesta yhteisön alueelle vähintään yksi työpäivä etukäteen. Ilmoitus tehdään rajatarkastusaseman tarkastushenkilöstölle asiakirjalla, joka on laadittava joko liitteessä I tai liitteessä III olevassa 2 osassa annetun yhteisen eläinlääkinnällisen tuloasiakirjan (CVED-todistuksen) mallin mukaisesti.”; 2) Lisätään 7 a artikla seuraavasti: ”7 a artikla Sähköisen CVED-todistuksen täyttämistä koskevat vaatimukset 1. Kun käytetään sähköistä CVED-todistusta, se on täytettävä Traces-järjestelmässä ja sen on täytettävä kaikki seuraavat vaatimukset: a) se on liitteessä III olevassa 2 osassa esitetyn mallin mukainen; b) se on allekirjoitettava lastauksesta vastuussa olevan toimijan sähköisellä allekirjoituksella; c) se on allekirjoitettava rajatarkastusaseman virkaeläinlääkärin tai muun hänen valvonnassaan toimivan virkaeläinlääkärin kehittyneellä tai hyväksytyllä sähköisellä allekirjoituksella; d) siinä on todistuksen antavan toimivaltaisen viranomaisen, johon rajatarkastusaseman virkaeläinlääkäri tai hänen valvonnassaan toimiva muu virkaeläinlääkäri kuuluu, kehittynyt tai hyväksytty sähköinen leima; e) se on leimattava Traces-järjestelmässä kehittyneellä tai hyväksytyllä sähköisellä leimalla. 2. Jokainen 1 kohdassa tarkoitettu toiminto on aikaleimattava hyväksytyllä sähköisellä aikaleimalla.”; 3) Lisätään uusi liite III tämän asetuksen liitteen II mukaisesti.

3 artikla Asetuksen (EY) N:o 669/2009 muuttaminen Muutetaan asetus (EY) N:o 669/2009 seuraavasti: 1) Korvataan 3 artiklan a alakohta seuraavasti: ”a) ’yhteisellä tuloasiakirjalla’ liitteessä II ja liitteessä III olevassa 2 osassa olevien mallien mukaista asiakirjaa, jonka rehu- ja elintarvikealan toimija tai sen edustaja täyttää 6 artiklan mukaisesti ja jonka toimivaltainen viranomainen täyttää virallisen valvonnan loppuunsaattamisen vahvistamiseksi;”; 2) Lisätään 7 a artikla seuraavasti: ”7 a artikla Sähköisen yhteisen tuloasiakirjan täyttämistä koskevat vaatimukset 1. Kun käytetään sähköistä yhteistä tuloasiakirjaa, se on täytettävä Traces-järjestelmässä ja sen on täytettävä kaikki seuraavat vaatimukset: a) se on liitteessä III olevassa 2 osassa esitetyn mallin mukainen; b) se on allekirjoitettava erästä vastaavan toimijan sähköisellä allekirjoituksella; c) se on allekirjoitettava jossakin seuraavista paikoista toimivan virallisen tarkastajan kehittyneellä tai hyväksytyllä sähköisellä allekirjoituksella: i) nimetyssä saapumispaikassa; tai ii) nimetyssä tuontipaikassa; tai iii) valvontapaikassa 19 artiklan 1 kohdassa säädetyn siirtymäkauden aikana; d) siinä on todistuksen antavan toimivaltaisen viranomaisen, johon virallinen tarkastaja kuuluu, kehittynyt tai hyväksytty sähköinen leima; e) se on leimattava Traces-järjestelmässä kehittyneellä tai hyväksytyllä sähköisellä leimalla. 2. Jokainen 1 kohdassa tarkoitettu toiminto on aikaleimattava hyväksytyllä sähköisellä aikaleimalla.”; 3) Lisätään uusi liite III tämän asetuksen liitteen III mukaisesti.

4 artikla Voimaantulo ja soveltaminen Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 13 päivään joulukuuta 2019.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 30 päivänä syyskuuta 2019. Komission puolesta Puheenjohtaja Jean-Claude JUNCKER

(1) EYVL L 268, 24.9.1991, s. 56.

(2) EYVL L 24, 30.1.1998, s. 9.

(3) EUVL L 165, 30.4.2004, s. 1.

(4) EYVL L 31, 1.2.2002, s. 1.

(5) Komission asetus (EY) N:o 136/2004, annettu 22 päivänä tammikuuta 2004, kolmansista maista tuotavien tuotteiden eläinlääkinnällisistä tarkastusmenettelyistä yhteisön rajatarkastusasemilla (EUVL L 21, 28.1.2004, s. 11).

(6) Komission asetus (EY) N:o 282/2004, annettu 18 päivänä helmikuuta 2004, kolmansista maista yhteisöön tuotavien eläinten ilmoittamista ja eläinlääkärintarkastuksia koskevan asiakirjan laadinnasta (EUVL L 49, 19.2.2004, s. 11).

(7) Komission asetus (EY) N:o 669/2009, annettu 24 päivänä heinäkuuta 2009, Euroopan parlamentin ja neuvoston asetuksen (EY) N:o 882/2004 täytäntöönpanosta tiettyjen muiden kuin eläinperäisten rehujen ja elintarvikkeiden tuontia koskevan tehostetun virallisen valvonnan osalta ja päätöksen 2006/504/EY muuttamisesta (EUVL L 194, 25.7.2009, s. 11).

(8) Komission täytäntöönpanoasetus (EU) N:o 884/2014, annettu 13 päivänä elokuuta 2014, tietyistä kolmansista maista tulevien tiettyjen rehujen ja elintarvikkeiden tuonnissa aflatoksiinipitoisuusriskin vuoksi käyttöön otettavista erityisehdoista ja asetuksen (EY) N:o 1152/2009 kumoamisesta (EUVL L 242, 14.8.2014, s. 4).

(9) Komission päätös 2004/292/EY, tehty 30 päivänä maaliskuuta 2004, Traces-järjestelmän käyttöönotosta ja päätöksen 92/486/ETY muuttamisesta (EUVL L 94, 31.3.2004, s. 63).

(10) Euroopan parlamentin ja neuvoston asetus (EU) 2017/625, annettu 15 päivänä maaliskuuta 2017, virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta (EUVL L 95, 7.4.2017, s. 1).

(11) Euroopan parlamentin ja neuvoston asetus (EU) N:o 910/2014, annettu 23 päivänä heinäkuuta 2014, sähköisestä tunnistamisesta ja sähköisiin transaktioihin liittyvistä luottamuspalveluista sisämarkkinoilla ja direktiivin 1999/93/EY kumoamisesta (EUVL L 257, 28.8.2014, s. 73).

(12) Komission täytäntöönpanopäätös (EU) 2015/1506, annettu 8 päivänä syyskuuta 2015, eritelmien vahvistamisesta sellaisia kehittyneiden sähköisten allekirjoitusten ja kehittyneiden leimojen muotoja varten, jotka julkisen sektorin elinten on tunnustettava sähköisestä tunnistamisesta ja sähköisiin transaktioihin liittyvistä luottamuspalveluista sisämarkkinoilla annetun Euroopan parlamentin ja neuvoston asetuksen (EU) N:o 910/2014 27 artiklan 5 kohdan ja 37 artiklan 5 kohdan mukaisesti (EUVL L 235, 9.9.2015, s. 37).